/* COM/2011/0517 galīgā redakcija - 2011/0224 (NLE) */ Priekšlikums PADOMES ĪSTENOŠANAS LĒMUMS ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai





PASKAIDROJUMA RAKSTS Pamatojoties uz Īrijas iestāžu lūgumu, Padome 2010. gada 7. decembrī Īrijai piešķīra finansiālo atbalstu (Padomes Īstenošanas lēmums 2011/77/ES), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikā atjaunot ilgtspējīgu izaugsmi un nodrošināt finansiālo stabilitāti Īrijā, eurozonā un ES. Saskaņā ar Lēmuma 2011/77/ES 3. panta 9. punktu Komisija sadarbībā ar SVF un saziņā ar ECB ir veikusi trešo pārskatīšanu attiecībā uz Īrijas iestāžu progresu pieņemto pasākumu īstenošanā, kā arī saistībā ar pieņemto pasākumu efektivitāti un to ekonomisko un sociālo ietekmi. Ņemot vērā pārskatītās ekonomikas perspektīvas un iejaukšanās informāciju (tostarp nepieciešamību uzsākt tālāku saistību pārvaldības procesu, lai vēl papildus nodrošinātu privātā sektora finansējumu plānotajai Bank of Ireland rekapitalizācijai), Komisija ierosina mainīt ekonomikas politikas nosacījumus, kas ir palīdzības pamatā, kā paskaidrots turpmāk. Komisija ierosinātās izmaiņas ekonomikas politikas nosacījumos uzskata par vajadzīgām, lai nodrošinātu netraucētu programmas īstenošanu un programmas mērķu sasniegšanu. 2011/0224 (NLE) Priekšlikums PADOMES ĪSTENOŠANAS LĒMUMS ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2010. gada 11. maija Regulu (ES) Nr. 407/2010, ar ko izveido Eiropas finanšu stabilizācijas mehānismu[1], un jo īpaši tās 3. panta 2. punktu, ņemot vērā Eiropas Komisijas ieteikumu, tā kā: 1. Pamatojoties uz Īrijas lūgumu, Padome tai piešķīra finansiālo palīdzību (Padomes Īstenošanas lēmums 2011/77/ES), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikā atjaunot ilgtspējīgu izaugsmi un nodrošināt finansiālo stabilitāti Īrijā, eurozonā un ES. 2. Saskaņā ar Īstenošanas lēmuma 2011/77/ES 3. panta 9. punktu Komisija sadarbībā ar Starptautisko Valūtas fondu (SVF) un saziņā ar Eiropas Centrālo banku (ECB) ir veikusi trešo pārskatīšanu attiecībā uz Īrijas iestāžu progresu pieņemto pasākumu īstenošanā, kā arī saistībā ar pieņemto pasākumu efektivitāti un to ekonomisko un sociālo ietekmi. 3. Komisijas pašreizējās prognozēs par nominālā IKP pieaugumu (1,1 % 2011. gadā, 2,8 % 2012. gadā un 3,8 % 2013. gadā) fiskālo korekciju plāns ir saskaņā ar Padomes 2010. gada 7. decembra ieteikumu Īrijai[2] atbilstīgi Līguma 126. panta 7. punktam un atbilst parāda un IKP attiecībai 109,9 % 2011. gadā, 116,2 % 2012. gadā un 119,4 % 2013. gadā. Parāda attiecība pret IKP sasniegs savu augstāko punktu 2013. gadā, bet pēc tam samazināsies, pieņemot, ka samazinās arī budžeta deficīts. Parāda dinamiku ietekmē vairākas zembilances operācijas, tostarp kapitāla ieguldījums bankās 2011. gadā ar parāda neto palielinošo ietekmi apmēram 6 procentpunktu apmērā no IKP, lielu skaidras naudas rezervju pieļaušana un atšķirības starp uzkrātajiem un skaidras naudas procentu maksājumiem. 4. Iestādes ir norādījušas, ka, pamatojoties uz līdz šim veiktajiem saistību pārvaldības pasākumiem ( LME ), līdz 2011. gada 31. decembrim ir lielas izredzes no privātā sektora Bank of Ireland rekapitalizācijai iegūt papildu finansējumu EUR 0,5 miljardu apmērā. Ņemot vērā lielās publiskā sektora izmaksas banku rekapitalizācijai, kā arī konservatīvo pieeju, kas izmantota Īrijas bankas rekapitalizācijas vajadzību novērtējumā, šis EUR 0,5 miljardu ieguldījums pirms LME pabeigšanas, lai ievērotu programmas termiņu, pašlaik nav vajadzīgs un nav piemērots, jo tā rezultātā līdz ar iegūtajiem ieņēmumiem no LME fiskālās izmaksas būtu nevajadzīgi augstas, un Bank of Ireland kapitāla pietiekamības rādītājs būtu nevajadzīgi liels Termiņš šīs Bank of Ireland rekapitalizācijas daļas pabeigšanai ir pārcelts uz 2011. gada beigām. 5. Ņemot vērā minēto, būtu jāgroza Padomes Īstenošanas lēmums 2011/77/ES, IR PIEŅĒMUSI ŠO LĒMUMU. 1. pants Padomes Īstenošanas lēmuma 2011/77/EK 3. panta 7. punktu groza šādi: 1) g) apakšpunktu aizstāj ar šādu: “rekapitalizē pašmāju bankas līdz 2011. gada jūlija beigām (atkarībā no gaidāmajai aktīvu pārdošanai atbilstošam korekcijām un likviditātes pārvaldības pasākumiem Irish Life & Permanent un Bank of Ireland gadījumā) saskaņā ar 2011. gada piesardzīga likviditātes novērtējuma pārskata ( PLAR ) un piesardzīga kapitāla novērtējuma pārskata ( PCAR ) konstatējumiem, ko Īrijas Centrālā banka publiskoja 2011. gada 31. martā. Īrija līdz 2011. gada beigām nodrošina atlikušā EUR 1,1 miljarda rekapitalizāciju Irish Life & Permanent un EUR 0,5 miljarda rekapitalizāciju Bank of Ireland , tostarp nodrošinot publiskā sektora finansējumu gadījumā, ja ieņēmumi no aktīvu pārdošanas un likviditātes pārvaldības pasākumiem nesasniedz šīs summas.”; 2) pievieno šādus punktus: “q) līdz oktobra beigām iesniedz Dáil pirmsbudžeta pārskatu, kurā izklāstīts vidēja termiņa fiskālās konsolidācijas plāns 2012.–2015. gadam, iezīmējot katra gada ieņēmumus un izdevumus ietekmējošo korekciju kopējo struktūru, atbilstoši Padomes 2010. gada 7. decembra ieteikumā noteiktajiem mērķiem; r) līdz 2012. gada budžeta dienai (2011. gada decembra sākumā) paziņo par saistošiem vidēja termiņa skaidras naudas izdevumu maksimāli pieļaujamajiem apjomiem un nosaka ieņēmumus un izdevumus ietekmējošos pasākumus, kas vajadzīgi nepieciešamo korekciju īstenošanai 2012.—2015. gada laikposmā; s) līdz 2011. gada decembrim izdod Īrijas Centrālās bankas sagatavotu rokasgrāmatu par aizdevumu portfeļa radīto zaudējumu atzīšanu; t) līdz 2011. gada decembrim publisko Īrijas Centrālās bankas sagatavotas vadlīnijas par banku aizdevumu nodrošinājumu novērtējumu; u) līdz 2011. gada decembra beigām sagatavo un apspriež priekšlikumu programmai par aktīvu atsavināšanu, tostarp potenciāli atsavināmo aktīvu noteikšanu, vajadzīgās regulatīvās izmaiņas un īstenošanas grafiku.”; 2. pants Šis lēmums ir adresēts Īrijai. 3. pants Šo lēmumu publicē Eiropas Savienības Oficiālajā Vēstnesī . Briselē, Padomes vārdā — priekšsēdētājs [1] OV L 118, 12.5.2010., 1. lpp. [2] SEC(2010) 1515 galīgā redakcija.